हुआ यह कि तीन-चार साल पहले एक व्हाट्सएप ग्रुप बना... घुमक्कड़ी दिल से। इसमें उस समय के यात्रा ब्लॉगरों को जोड़ा गया। मुझे भी जोड़ दिया गया। धीरे-धीरे सदस्य बढ़ते चले गए। वहीं से आइडिया आया, एक गढ़वाली सदस्य बीनू कुकरेती के गाँव बरसूडी में कुछ करने का। दो बार पहले वहाँ कुछ हो चुका था, इस बार तीसरा मौका था। सभी ने आपस में पैसे इकट्‍ठे किए और दो-तीन दिन गाँव में रुकने और कुछ कार्यक्रम आयोजित करने की योजना बनाई; जैसे स्कूली कार्यक्रम, वृक्षारोपण और मेडिकल कैंप। एक लाख रुपये से भी ज्यादा राशि एकत्र हुई और फिलहाल लगभग पचास सदस्य बरसूडी के रास्ते में थे। कुछ पहुँच चुके थे, कुछ शाम तक पहुँच जाएँगे और कुछ कल पहुँचेंगे।